runetrust/blame-folketinget-dk huggingface dataset:
Jakob Ellemann-Jensen (V), 2011-12-15:
Når fru Mette Bock siger, at det er bekymrende, at man venter på en afklaring af paragrafferne, vil jeg sige, at det måske er lige så bekymrende at kaste sig ud i at være en voldsom tilhænger af folkeafstemninger, inden man ved, om det er relevant.
Mette Thiesen (DF), 2023-04-12:
Det, man tit oplever på venstrefløjen og i twittersegmentet, er det her med, at de straks tror, at fordi man kritiserer noget eller har en holdning til det, så er det straks noget med, at man synes, at det skal forbydes, og at man går imod armslængdeprincippet og alt muligt andet.
Pernille Rosenkrantz-Theil (EL), 2004-12-09:
Dansk Folkeparti og regeringen har derfor aftalt, at hvis det ikke lykkes at tvinge tilstrækkelig mange tilbage til Afghanistan, skal der skæres i ulandsbistanden til landet – altså med andre ord: Hvis det ikke lykkes at tvinge nogle af de ulykkelige mennesker, der er kommet til vores land, til at rejse tilbage til et farligt og usikkert liv, er svaret, at man vil straffe de fattige, der bor i Afghanistan.
Susanne Zimmer (FG), 2022-04-21:
Så mit spørgsmål til ordføreren er: Er ordføreren tilfreds med det tempo, hvormed man får udtaget lavbundsjorder, får omlagt til økologi og får omlagt landbruget til mere regenerativt landbrug, sådan at vi har noget jord, som er frugtbart, også til de næste generationer af landmænd?
Steffen Larsen (LA), 2024-02-27:
Derved vil de jo også kunne tilgå det, og hvis alting nu er sat korrekt ind under en sag, vil man også kunne tilgå alle politiets egne sagsakter om sagen og eventuel videodokumentation og alt muligt andet, de har hentet ind, og det vil jo være nyttigt for Politiklagemyndigheden at have den adgang.
Per Clausen (EL), 2013-04-25:
Det andet spændende i den her situation er, at vi jo har set, hvordan Finansministeriet, som jo har været den aktive aktør også som arbejdsgiver, som har lockoutet i tusindvis af lærere, sammen med KL har startet med at stille et ultimativt krav, nægtet at forhandle om det og sagt, at det bare skal igennem.
Bjørn Elmquist (RV), 1997-10-30:
for os som danskere - ikke ét! Vi har prøvet at få dem til at reagere på det, og nogle af vores ordvekslinger har været intense og offensive og aggressive - nogle vil måske sige hidsige - men på trods af disse kraftige opfordringer til de partier, der ud ad vinduet har talt om denne moralske forpligtelse, har vi ikke fået et seriøst gensvar, og det synes jeg faktisk vidner om en hulhed i argumenterne og et menneskesyn, som vi i mit parti har meget svært ved at acceptere.
Signe Munk (SF), 2022-03-16:
Så det er vigtigt at sige, at det her lovforslag er et skridt på vejen i forhold til den kystnære havvindsudbygning, vi stadig har brug for, men det er altså ikke slutstenen for den havvindsudbygning, der kommer til at ligge uden for 15-kilometersgrænsen.
Poul Nyrup Rasmussen (S), 1998-06-25:
Det, der er bærekraften for ethvert regeringsdueligt parti, er at turde, når man skal turde, gennemføre det upopulære, når det er nødvendigt at gennemføre. Det er sværere i opposition, end det er i regering - det ved jeg godt - men på den anden side er det også nøglen til at få indflydelse.
Malte Larsen (S), 2024-05-22:
I princippet skal der jo være adgang til de algoritmer, der ligger bagved, og mulighed for at få indsigt i, hvad det er for nogle algoritmer, man er blevet behandlet af, og jeg er helt sikker på, at man, når man engang har fået sorteret i, hvad der er svært og hvad der er umuligt, så også den vej rundt får en tilfredsstillende retssikkerhed for de borgere, der er berørt.
Maria Durhuus (S), 2024-05-24:
Noget af det, vi så tidligere, var jo så, at vi som kommunalt ansatte måtte kæmpe en kamp, fordi vi ikke måtte ansætte ufaglærte, og de ufaglærte kunne så gå over i den private sektor, som kunne underbyde den offentlige, og så havde vi ligesom kampen dér.
Søren Gade (V), 2007-06-01:
Lad mig så lige sige, for at det ikke skal stå uimodsagt, her fra talerstolen: Se, vi har ladet folk, som har de bedste forudsætninger for at vurdere, om der er grundlag for sådan et krav, se på det, og det er i det her tilfælde Kammeradvokaturen.
Jakob Engel-Schmidt (V), 2014-05-09:
Jeg sidder jo hernede på bageste række og glæder mig i mit stille sind over, at der også er andre ordførere, der har opfattet, at det her handler om kædeansvar, ulige vilkår osv. osv., og jeg vil egentlig gerne kvittere for, at hr. Bent Bøgsted siger, at man ikke kan støtte forslaget i sin nuværende form.
Henrik Dahl (LA), 2021-04-13:
Som jeg sagde tidligere i et spørgsmål nede fra salen, er det ikke engang 10 år siden, at Det Radikale Venstre foreslog kønsneutrale pas og cpr-numre, og forslaget blev uden pardon skudt ned her i Folketinget af bl.a. – hvad der jo også er meget interessant – fru Ellen Trane Nørby fra Venstre, Danmarks Liberale Parti.
Ellen Trane Nørby (V), 2019-02-06:
Det har jo skabt utryghed i Nordjylland, og derfor er det så sådan set også meget rart, at vi fra regeringens side så klart melder ud, at den frygt ønsker vi sådan set at slå en streg hen over ved at sige, at der ikke skal ske ændringer og forringelser i de kommende år.
Søren Pape Poulsen (KF), 2018-01-16:
Beslutningsforslaget lægger op til, at regeringen skal meddele Rådet, at regeringen vil arbejde for at få ophævet aftalen om et adfærdskodeks til at imødegå ulovlige hadefulde ytringer på internettet, der er indgået mellem Europa-Kommissionen, Facebook, Twitter, YouTube og Microsoft.
Pelle Dragsted (EL), 2018-02-06:
Det er godt, både fordi, som det er blevet sagt, det er dejligt, at alderdommen ikke længere betyder en markant materiel tilbagegang, som den har gjort historisk, men at vi rent faktisk har noget at leve for, når vi trækker os tilbage fra arbejdsmarkedet, og kan fortsætte et liv, der i hvert fald tilnærmelsesvis ligner det, vi har haft, mens vi var lønmodtagere.
Pelle Dragsted (EL), 2018-04-12:
Først vil jeg egentlig gerne rose ordføreren både for en god tale med mange vigtige pointer, som blev skåret meget klart ud, og selvfølgelig også for, at SF, synes jeg, har optrådt på en rigtig fornuftig måde både i forhold til deres folk ude i kommunerne, som har stemt imod den lockout eller knockout, som den med rette bliver kaldt, men selvfølgelig også på grund af de refleksioner, der har været over den rolle, SF selv spillede i overenskomsten i 2013, som jo, uanset hvordan vi vender og drejer det, er bagtæppet, når vi er, hvor vi er i dag.
Morten Homann (SF), 2004-06-02:
Helt åbenlyst erkender han, at her er sket en fejl; der er en fejl i skattesystemet, som gør, at skatteyderne har fået en gevinst, som de ikke er berettiget til, ikke engang ifølge loven, men nu vender hr. Freddy Dam lige pludselig argumentet om og siger: Jamen skattestoppet er til hinder for, at man kan sørge for, at de her mennesker bliver behandlet, som lovens bogstav tilsiger. Jeg vil godt have hr. Freddy Dam til at sige ganske klart: Er skattestoppet til hinder for, at man kan rette fejl i skattesystemet, eller er skattestoppet ikke til hinder for, at man kan rette fejl?
Poul Nødgaard (DF), 1998-01-16:
Et af de centrale problemer ved højskolernes faldende elevtal er jo de kæmpestramninger, der har været med hensyn til arbejdsløses mulighed for, som de kunne engang, at melde sig til et højskoleophold, og jeg synes, de partier, der nu har udtalt sig, skal sætte den sag på plads allerede her i starten af denne store debat om højskolerne.
Poul Erik Dyrlund (S), 1999-05-20:
Det vil altid være en vurderingssag med hensyn til, om der er nogle muligheder, og indtil nu er der jo ingen af parterne, heller ikke Dansk Sygeplejeråd, der har sendt signaler - i hvert fald ikke signaler, som er blevet opfattet af omgivelserne - af en sådan karakter, at man kunne få øje på en mulighed for at løse konflikten.
Anders Fogh Rasmussen (V), 2004-04-28:
Som det fremgår af beslutningsforslag B 118, som regeringen lagde frem her i Folketinget, så oplyste regeringen til Folketinget, at, og jeg citerer: »På denne baggrund har USA taget initiativ til at opbygge en koalition af lande, der med anvendelse af militære magtmidler vil gennemtvinge irakisk efterlevelse af landets nedrustningsforpligtelser.«
Dina Raabjerg (KF), 2024-12-18:
Nu kan jeg se, at hr. Søren Søndergaard sidder og ryster på hovedet og ruller med øjnene, men faktum er, at Enhedslisten jo selv har været ude at sige: Kunne vi ikke bare slippe de her borgere, der er på Kærshovedgård, løs i samfundet og så sætte dem i fodlænke?
Søren Krarup (DF), 2010-06-16:
Forslaget var bestemt af, at FN i 1965 havde vedtaget en konvention om alle former for racediskrimination, og justitsministerens lovforslag gik ud på at kriminalisere, som det hed, »udtalelse eller anden meddelelse, ved hvilken en gruppe af personer trues, forhånes eller nedværdiges på grund af sin race, hudfarve, nationale eller etniske oprindelse, tro …«, det, der blev til § 266 b i straffeloven.
Morten Østergaard (RV), 2009-05-26:
Vi kan sagtens have behov for at udvikle nye metoder, men der er behov for, at der er en fast stamme, som styrer den her indsats, fordi vi ikke kan forvente, at når en enkelt provinskommune, som i fru Anne Baastrups eksempel, pludselig får et sådant problem, ved man lige i den kommune, hvordan man skal håndtere det, og har erfaring med, hvordan man kan lave mægling, eller kan vurdere, hvilke sager der slet ikke er egnede til mægling.
Hans Christian Schmidt (V), 2001-04-05:
Det er vel ingen hemmelighed, at kolonihaveejerne generelt ikke repræsenterer de højeste indkomster i Danmark, og vi må sige, at vi er meget glade for, at vi har haft høringssvarene til gennemsyn, men vi synes altså, at høringssvarene, både dem fra myndighederne og dem fra interesseorganisationerne, rejser nogle spørgsmål, som vi synes vi sammen skal have kigget igennem.
Anders Fogh Rasmussen (V), 2003-12-17:
Hvis f.eks. en dansker vil arbejde i England eller i Tyskland eller i Spanien, er det selvfølgelig fornuftigt at have nogle fælles regler, som sikrer, at denne dansker er omfattet af en social sikring i det land, hvor vedkommende arbejder. Ligesådan skal en tysker eller en englænder, hvis de kommer til Danmark og arbejder, være sikret af nogle bestemte regler, og der er det selvfølgelig fornuftigt at fastsætte et fælles sæt regler for EU-lande, og der har EU så kompetence. Men hr. Peter Skaarup ved udmærket godt, at det enkelte land fuldstændigt selv beslutter, hvordan man vil opbygge sit eget sociale system.
Anne Grete Holmsgaard (SF), 2003-03-12:
Hr. Vesselbo glemte at svare på den anden halvdel af mit spørgsmål, nemlig om han er enig i, at det vil koste et sted mellem 20 og 60 kr. pr. ton at nedbringe CO2-udslippet, hvis man vælger at begrænse eleksporten, og at dette beløb ligger væsentligt under, det ligger i hvert tilfælde på under halvdelen af den beløbsgrænse på 120 kr. pr. ton, som regeringen lægger op til for hjemlige tiltag. Det må da i hr. Vesselbos egen optik være »mest miljø for pengene« at vælge det begreb.
Lone Møller (S), 2008-02-27:
Men som klagesystemet er i dag, er der ingen tvivl om, at det så at sige er umuligt - det er i hvert fald meget, meget svært - at få frataget en sundhedsperson med en autorisation vedkommendes autorisation, uanset om sundhedspersonen gentagne gange har medvirket til handlinger, som lemlæster patienterne.
Rasmus Horn Langhoff (S), 2023-11-17:
Altså, det var den konservative regering, den konservative statsminister, din egen forhenværende formand, Poul Schlüter, der var statsminister på det tidspunkt, som gennemførte den her beslutning, og hvis den var så fuldstændig tåbelig, som man må forstå på den konservative ordfører at den er, hvorfor gennemførte man den i sin tid?
Ole Glahn (RV), 2006-04-20:
Den kendsgerning, at de fleste partier har sideordnet opstilling, og at en kreds, der er særlig lille i vælgertal, ved opstilling af en i området kendt person vil kunne kompensere for opstillingskredsens relativt lille vælgertal, taler for at nedtone hensynet til størrelsen af opstillingskredsen i forhold til de mange ulemper, brudte kommuner giver.
Birthe Skaarup (DF), 2003-02-28:
Det provokerer mig lidt, at blandt alle de gode ting, som fru Sophie Hæstorp Andersen opridser her, har fru Sophie Hæstorp Andersen overhovedet ikke noget hjerte for de pårørende, der netop har fortalt os: Lad være at oprette disse fixerum.
Mai Mercado (KF), 2018-05-04:
Endelig var otte kommuner i forbindelse med forebyggelsespakken en del af et forsøgsprojekt fra 2015 til 2016, hvor formålet bl.a. var at udvikle et inspirationskatalog til alle kommuner for at udbrede god implementering af fritidspasordninger, og kataloget udkom i 2017.
Poul Nyrup Rasmussen (S), 2000-11-29:
i Zagreb i Kroatien, hvor vi for første gang efter Anden Verdenskrig kunne glæde os over, at der nu igen var skabt fredelige vilkår, så mennesker ikke behøvede at flygte fra det område, men at vi ved fælles hjælp og sammen med befolkningen dernede kunne opbygge en god fremtid.
Leif Lahn Jensen (S), 2011-01-19:
Jamen den er jo netop fastlagt, for hvis man bryder det forlig, der blev indgået i 2006, og ikke kigger på folkepensionen, er det helt klart, at man sådan set bare kan droppe efterlønnen og så gå hen og se, hvornår folk skal på folkepension, medmindre regeringen selvfølgelig kommer og siger, at den sætter folkepensionsalderen 5 år tilbage.
Rasmus Prehn (S), 2008-01-23:
Som følge af at man efter strukturreformen har været tvunget til at lave sådan et grænseoverskridende samarbejde mellem Dragør og Tårnby Kommune netop omkring hjælpemidler, er der simpelt hen sket det, at hvor borgerne tidligere havde et enkelt sted at henvende sig, så er der altså her to kommuner, der har skullet samarbejde om hjælpemidler.
Torsten Gejl (ALT), 2024-04-10:
Simon Toftgaard Jespersen, som er formand for Muskelsvindfonden, udtrykker det sådan her, og det er et citat fra Altinget, formand: »Økonomisnakken er nået så vidt, at åbenlyse behov for at hjælpe mennesker med handicap bliver fejet under gulvtæppet.
Elisabeth Arnold (RV), 1999-01-13:
Vi synes faktisk, at det fungerer godt, som det gør med de muligheder, ministeriet har i øjeblikket, og derfor ønsker vi faktisk ikke, at vi skal have flere offentlige tilsynssystemer med al den administration og det ekstra arbejds- og udgiftspres, det medfører. Derfor kan Det Radikale Venstre ikke støtte forslaget.
Morten Helveg Petersen (RV), 2002-12-09:
Som det forhåbentlig er fremgået, er Det Radikale Venstre dybt uenig i en række af regeringens dispositioner. Vi stemmer for finansloven ved tredjebehandlingen, ligesom vi plejer, men vi synes altså ikke, at regeringen har gjort det nemt for os denne gang.
Martin Henriksen (DF), 2005-04-29:
Da SF, Socialistisk Folkeparti, var et EU-kritisk parti, kritiserede man jo tit og ofte japartierne, fordi de ikke var engagerede nok med hensyn til at informere befolkningen, men nu hvor SF er gået over til at blive et japarti, bakker man fuldstændig ukritisk op om den linje, som hele tiden har været hos de EU-positive partier, og man nægter at sende EU-forfatningen ud til samtlige husstande.
Simon Kollerup (S), 2021-10-26:
Grundlæggende er det et spørgsmål om, at man som virksomhed ved, hvad det er for nogle produkter, man har på hylderne, og derfor også må stå til ansvar for, at de ikke bliver brugt forkert, og det er der så mulighed for at man i tvivlstilfælde kan få hjælp hos Erhvervsstyrelsen med.
Anne Grete Holmsgaard (SF), 2010-01-26:
Så det er afgørende, at de penge, vi lover at arbejde for, er nogle, man kan garantere, dvs. offentlige midler, og så kan det være midler fra en afgift på kvoter, og det kan være midler fra bunker fuel og alt muligt andet, altså det, der bruges i søfarten.
Nick Hækkerup (S), 2012-11-14:
Med hensyn til spørgsmålet om, om man ikke kan forestille sig, at der er elementer, der ikke kommer frem, når der nu bliver gjort forældelse gældende i en sag om erstatning, er det selvfølgelig sådan, at det ville være tilfældet, hvis der ikke var andre undersøgelsesveje.
Marie Krarup (DF), 2020-02-26:
Og det er faktisk i Grækenlands, Italiens og Spaniens interesse, at de strømmer videre, for de kalkulerer med, at de i stedet for at bruge store ressourcer på at stoppe dem kan lade, som om de ikke opdager, at de kommer ind, fordi de godt ved, at de alligevel hellere vil mod nord.
Frank Dahlgaard (KF), 1998-06-19:
Og også her ville det jo være fint, hvis man virkelig kendte konsekvenserne af det, man er gået ind i, men det er jeg bange for at man ikke gør. Jeg synes, det fremgik af den korte debat forud for folkeafstemningen den 28. maj, at der ikke mindst var en række forhold med hensyn til grænsekontrollen, som ikke var kommet frem, og som, når den nu falder væk, giver en række problemer - som grænsekontrollen i realiteten løste - med hensyn til baglandspatruljens effektivitet, som er fin i øjeblikket, fordi baglandspatruljen netop spiller sammen med grænsekontrollen med hensyn til at afsløre svindel med dagpenge, der foregår ved, at man hæver dagpenge herhjemme, men arbejder i udlandet, med hensyn til det store spørgsmål om den veterinære kontrol og risikoen for øget svinepest, med hensyn til kontrol af lastbilchaufførers køre- og hviletidsbestemmelser og med hensyn til konsekvenserne af øget østbandekriminalitet i Sønderjylland osv. osv. Dér er der kommet ting frem, som man kan diskutere, men hvor vi ikke har fået belyst konsekvenserne, og dér kunne jeg jo have ønsket, at man var gået mere åbent og positivt ind det, end denne debat har givet udtryk for, og havde sagt: Jamen så lad os da få taget nogle initiativer - og det må naturligvis være fra regeringens og embedsapparatets side - der mere fyldestgørende end nu belyser de forskellige konsekvenser af, at man er gået ind i Schengensamarbejdet, at personkontrollen ved grænsen forsvinder, med det, som deraf følger, og af det øvrige politimæssige samarbejde omkring disse registre: SIS og det supplerende SIRENE-politisamarbejde.
Henning Hyllested (EL), 2021-10-13:
Det var jo faktisk hele formålet – det var jo så at sige den tidligere transportminister, hr. Ole Birk Olesens, svendestykke at gennemføre den her taxilov – at den var gennemført liberal, og det var også grunden til, at Enhedslisten jo valgte at stå uden for forligskredsen og stemme imod taxiloven.
Kamal Qureshi (SF), 2002-10-31:
Vi har talt om det tidligere ved andre lejligheder, men har vi en patient med ondt i hoften, så er jeg ikke tilhænger af, at et af de få tilbud, den pågældende kan få inden for 2 måneder, er en kunstig hofte, sådan som regeringens behandlingsgaranti har lagt op til.
Sophie Hæstorp Andersen (S), 2003-11-19:
Men selv om vi er tilhængere af den frie abort, er vi selvfølgelig også tilhængere af initiativer, der kan nedbringe antallet af uønskede graviditeter, for det er klart, at abort skal være sidste mulighed. For 30 år siden fik knap 28.000 kvinder om året foretaget abort.
Sophie Hæstorp Andersen (S), 2010-05-31:
Man ser også andre steder, at hvis ikke der er incitamenter i samfundet, hvis der er masser af lukkedage i institutionerne, så man ikke kan få passet sine børn, hvis der er besværligheder hele tiden, og man oven i købet får at vide, at man, hvis man tillader sig at have tre eller fire børn, altså ikke skal forvente, at der bliver flere hjælpende hænder, så vil man afholde sig fra at få de sidste børn, medmindre der sker det, som jeg tror mange folk kender til, og det er jo, at man lige skulle have barn nummer to, og hov, så blev det tvillinger, og så havde man altså tre børn.
Lisbeth Bech-Nielsen (SF), 2025-02-20:
Som ministeren også var inde på: Afhængig af hvilket medie man lige brugte på dagen, var vinklen enten, at en tredjedel af teenagepiger har det helt elendigt forårsaget af sociale medier, eller, hvis man valgte et andet medies tilgang, at bekymringerne var overdrevne.
Rune Lund (EL), 2019-01-15:
Og det er rigtigt, at hvis man isoleret ser på, at nogen har en brændeovn og de så vælger at bruge varmepumpen i stedet for at bruge brændeovnen, fordi hr. Dennis Flydtkjær og andre har været med til at gøre elafgiften lavere, vil der sådan set være en klimaeffekt ved det.
Charlotte Dyremose (KF), 2005-11-18:
Situationen er nemlig allerede i dag, bare til afklaring, at har man den her lastbil med, hvad det nu end er for en sportsrekvisit, en hest eller en sejlbåd, eller hvad der måtte være i den, og så en trailer bagpå til beboelse, er der afgiftsfritagelse.
Mette Reissmann (S), 2014-04-22:
Så jeg kunne godt tænke mig at spørge Dansk Folkepartis ordfører: Hvorfor skal den lille maskinvirksomhed i Pandrup – eller den store medicinalvirksomhed for den sags skyld – ikke have en mulighed for at få mindre administrativt bøvl og færre omkostninger i deres kamp for at bevare danske arbejdspladser?
Trine Mach (SF), 2015-04-21:
Så lad mig sige til allersidst, at børn har ret til deres forældre, og derfor mener vi faktisk ikke, at man kan vedtage en lovændring, der på så mange måder stadig væk er uklar i forhold til sit omfang og sit sigte og i forhold til, om man løser det problem, man mener at ville løse.
Anne Baastrup (SF), 2005-11-04:
Jeg har selv som flygtningeordfører gennem mange, mange år oplevet, hvad det vil sige at være udsat for den type trusler og angsten for, at de skulle blive til virkelighed, fordi nogle højreorienterede systematisk fandt, at der ikke skulle flygtninge til landet, og hvis man argumenterede for det, var det en ubehagelig oplevelse at være den ordfører i partiet, der var ansvarlig for området.
Tom Behnke (KF), 2001-10-23:
Næ, hvis man vil noget, der er styrkende i forhold til at forhindre forbrydelser, hvis man vil noget, som virkelig er præventivt, så griber man fat i de unge, første gang de laver en kriminel handling, og giver en sanktion, der bevirker, at de aldrig nogen sinde igen begår kriminalitet.
Zenia Stampe (RV), 2017-12-01:
For jeg kan huske, at der ikke var gået mange dage efter vores egen afstemning, hvor vores egne partier her i Folketinget – jeg tror stort set, det var alle, måske lige undtagen dem, som bare siger mindre og mindre EU – blev enige om, at det er et stærkere, men slankere EU.
Merete Riisager (LA), 2015-01-22:
Så når det her beslutningsforslag er interessant, er det, fordi man forsøger at finde en løsning, hvor man siger: Hvis nu gymnasierne skulle stille nogle helt andre krav, hvis man skulle have et adgangskrav til gymnasiet, så kan der være brug for en løsning, hvor man laver en skole, en ungdomsskole, en ungdomsuddannelse, som retter sig mod dem, der vil være politibetjent, pædagog, sygeplejerske osv., altså mod nogle af serviceerhvervene.
Villum Christensen (LA), 2016-05-12:
Jeg savner dels en diskussion af, hvorvidt denne udbygningstakt er ønskværdig ifølge regeringen, da den primært er en konsekvens af afskaffelsen af forsyningssikkerhedsafgiften eller brændeafgiften, om man vil, dels en diskussion af, hvorvidt en sådan udvikling overhovedet kan betragtes som bæredygtig.
Per Ørum Jørgensen (KF), 2007-04-12:
Der er så måske divergerende opfattelser i forbindelse med tallene, der ligger her, men jeg synes, fru Anne Grethe Holmsgaard skal være meget opmærksom på, at vi jo stadig væk har problemstillingen med hensyn til basisåret, som ikke er afklaret endnu, men hvor regeringen jo meget, meget klart har sagt, at hvis det viser sig, at vi i EU kommer i en situation, hvor situationen ikke falder ud til dansk fordel, så er man også klar til at påtage sig den byrde.
Hans Christian Schmidt (V), 2007-04-19:
Endelig vil jeg nævne, at der i Folketinget også ofte er et bredt politisk flertal bag de mandater, der gives i Europaudvalget forud for det månedlige landbrugs- og fiskeriministerrådsmøde, når det gælder løbende justeringer og tilpasninger af den fælles landbrugspolitik.
Frank Aaen (EL), 2009-11-03:
Hvor en bank før var en bank, er en bank nu både bank, forsikringsselskab, pensionsselskab, kreditforening, værdipapirhandel, forretningsspekulant og alt muligt andet, altså en kæmpemæssig butik, hvor problemer i den ene del jo automatisk smitter af på dele i den anden del, og hvor den enkelte institution bliver så kæmpestor, at man ikke fra samfundets side kan gøre, som man gør inden for alt andet erhvervsliv, nemlig lader en virksomhed, som ikke kan tjene penge nok til at overleve, gå ned.